Bixente Serrano

Bixente Serrano Izko (Saratsa, Itza, Nafarroa Garaia, 1948ko urtarrilaren 22a - Iruñea, 2020ko ekainaren 4a) euskal idazle, historialari eta aktibista politikoa izan zen.

Biografia 
Hainbat arlotan jardun zen Serrano Izko; frankismo amaieran, 1973an, preso hartu zuten, ETAko kide izatea egotzita, eta 1976an Segoviako espetxeko ihesaldian parte hartu zutenetako bat izan zen —atzeman egin zuten ondoren—. ETA politiko-militarrak armak utzi zituenean, Euskadiko Ezkerran sartu zen Serrano Izko, baina, alderdia PSErekin elkartu ondoren, utzi egin zuen politikaren esparrua. 1982ko azaroan utzi zuen EE, eta historia irakasle hasi zen Iruñean.

2004an itzuli zen politikaren lehen lerrora; urte horretan eta 2008an, Nafarroa Bairen hautagaia izan zen Espainiako Senaturako, eta diputatu izan zen Espainiako Kongresuan 2015eko ekainetik abendura bitartean, Uxue Barkosek utzitako lekua betetzeko. «Subjektu gisa, Nafarroan zentratu behar dugu apustua», esan zuen orduan Berria egunkarian egindako elkarrizketa batean:

Hain justu ere, Serrano Izkok urteak eman zituen Berrian iritziak argitaratzen. Nafar periferiatik bloga elikatu zuen 2006az geroztik; hil baino hiru aste lehenago egin zuen azken idatzia blogean, 2020ko maiatzaren 16an.

Historiari buruzko hainbat lan ere utzi zituen Serrano Izkok; besteak beste, 2005ean argitaratutako Nafarroa. Historiaren hariak liburua. Beste hainbat saiakera ere idatzi zituen, baita narrazio eta aforismo liburuak ere, hala nola 1987an argitaratutako Onkoteak narrazio liburua eta Jauzika aforismo liburua, 2010ean. Azken urteetan, berriz, Euskokultur fundazioko lehendakari izan zen. Koldo Martinez alderdikideak, EH Bilduk eta Nafarroako EAJk deitoratu egin zuten haren galera.

Lanak

Aforismoak 
 Jauzika (2010, Pamiela)
 Narrazioa 
 Onkoteak (1987, Pamiela)

 Saiakera 
 Navarra-Euskadi, un debate popular que urge (1981, Hordago
 Beldurra bera zaldi (2002, Pamiela)
 Bakezale gerlari horiek (2004, Pamiela)
 Nafarroa. Historiaren hariak (2005, Euskara Kultur Elkargoa)
 Jauzika (2010, Pamiela)
 Ene iratxoekin solasean (Atzera begirako egunkaria, 1990-1998)'' (2021, Pamiela), hil ondoan argitara emana

Erreferentziak

Kanpo estekak 
  Bixente Serrano Izko literaturaren zubitegian
  Nafar periferiatik, Bixente Serrano Izkoren bloga

Nafarroa Garaiko idazleak
Euskal idazleak
Euskadiko Ezkerreko politikariak
Nafarroa Baiko politikariak
Nafarroa Garaiko politikariak
Etakideak
Itzatarrak
Espainiako diputatuak X. legegintzaldian
Euskararen sustatzaileak
Iruñean hildakoak
Euskal Herriko historialariak